Bahnhof Hausen i Tal
Dè Baanhof Hausè im Dal (amtlich: Bahnhof Hausen i Tal) isch è Bedrybsschtell a dè Schwôbischi Donaudalbaan. Er lyt im Oschtè vo dè Gmaind Beuron un ein Kilometer weschtsüdweschtlich vum Dorf Hausè im Dal. Dè Baanhof isch gmeinsam mit èm Donaudalbaanabschnitt Duttlingè-Inzigkofè 1890 in Bedryb gangè. D Donaudalbaan isch 1890 als Deil vo dè Strategischè Baanè z Südbaddè im milidärischem Intressè baut worrè. Hintergrund isch d Aabindung vo dè Bundesfeschtung Ulm a diè Dütsch-Französischi Gränz im Elsaß gsi, um dè Nõchschub zuè dè Garnisonsschtandört im Elsaß z sichèrè. Elf Johr spôter sin alli Luggè im Lauf vo dè Donaudalbaan zuègmacht worrè, sitdèm lyt dè Baanhof Hausè a dè durchgängigè Donaudalbaan Ulm Hbf-Bhf. Donaueschingè.

Laag 
Dè Bhf. Hausè im Dal lyt im Donaudal öppè 7 km unterhalb vo Fridingè odder öppè 22 km unterhalb vo Duttlingè sowiè knapp 14 km obberhalb vo Sigmaringè. In Sichtwitti zum Bhf. Hausè im Dal lyt eini vo dè bekannteschtè Landmarkè im Nadurpark Obberi Donau, s Schloss Werèwaag.

Infraschtruktur 
S EG isch èn Baanhofsbau für èn tǜpische baddischè Landbaanhof mit drei Stockwärch un èm Satteldach.
È bsunderes ysèbaantechnisches Wòòrzeichè isch klassisch-baddische Wasserturm mit Flachboddè un Kegeldach a dè Weschtuusfaart vum Baanhof. Dè Wasserturm isch schu längscht ußer Bedryb un isch yschturzgfôrdet. 

Dè Baanhof Hausè isch wiè dè Bhf. Fridingè mit ènèm lokal bedièntè mechanischè Stellwärch i dè Einheitsbauart uusgschtattet, wo 1976 in Bedryb gnõ worrè sin. D Weichè, d Yfaar- un Uusfaarsignaal, sowiè d Schrankè wörrèd vum Faardiènschtleiter übber Dròòtzüüg gschtellt un bediènt.

S git im Bhf. Hausè zwei Hauptgleis. Nu s Gleis 1 lyt am Hausbaanschteig, s Gleis 2 isch è Durchgangsgleis ooni Baanschteig. Am Nordrand vum Gleisfäld hèt s früèner è Laddègleis, wo abber abbaut worrè isch. D Ladderampè un dè Prellbock vo sèllèm Gleis cha mò nò aaguckè. 

Z Hausè im Tal haaltèd alli zwei- bis vyr Stund èn Regional-Express-Zuug vo dè DB Regio, wo zwǜschè Ulm Hbf un Donaueschingè (RE 55) sowiè einzelni Züüg vo dè HZL, wo zwüschè Sigmaringè un Duttlingè (RB43) vokeerè duèt.

Trivia 
Dè Wasserturm isch vor Johrè als Modèll im Maßschtab H0 durch s Unternämmè Faller aabotè worrè.

Literadur 
 Signal & Technik zu Besuch in... Hausen i Tal – Schätze im Donautal (2). I dè: DREHSCHEIBE 308, Heft 8/20, Dez./Jan., S. 104–107.

Weblinggs

Einzelnõchwys 

Bahnhof z Dütschland